送李泉
作者：洪适
朝代：宋

paragraphs: 周人九府有圜法，漢京金布在令甲。
炊炭冶鎔多亂真，紛紛輕薄如榆莢。
即山不復私下臣，張官置吏幾王春。
君子謂之阿堵物，方兄不知何許人。
十羊九牧其弊近，談何容易趣銷印。
事權頓使歸民曹，鼓鑄伊誰察諸郡。
詔書懇懇修廢官，諸公爭言隃度難。
向來矯枉亦太過，疇咨英俊乘輶軒。
鼎新能事推心計，貫朽不須夸古始。
共瞻使者振繡衣，曾見真人興白水。
荀卿自有富國篇，高視管蕭宜併肩。
錢流地上小小爾，便合論思雨露邊。